En stor del af Folketinget er positive over for at lovliggøre medicinsk cannabis. Derfor har de kaldt ministeren for sundhed og forebyggelse, Nick Hækkerup (S), i samråd.

Tidligere har både Enhedslisten, Dansk Folkeparti og Liberal Alliance sagt, at de er interesserede i at gøre det lovligt for patienter at bruge cannabis medicinsk.

Læs også : Flere partier vil gøre medicinsk cannabis lovligt

Interessen har ført til at Folketingets Sundheds- og Forebyggelsesudvalg har indkaldt til et åbent samråd om spørgsmålet den 18. marts klokken 14:45.

De tre partier, der går ind for lovliggørelsen af medicinsk cannabis sidder i alt på 43 af folketingets 179 mandater, så politisk set er der stadig et stykke vej, før medicinsk cannabis kan blive legitimt.

Regeringen skal tage stilling til medicinsk cannabis

Udvalget vil have ministeren til at forklare, hvilke tanker regeringen har gjort sig om medicinsk cannabis. Det har ført til nedenstående samrådsspørgsmål til ministeren.

Læs også : Cannabissalg får smiley-ordning

- Vil ministeren redegøre for de fordele og de udfordringer, der knytter sig til lovliggørelse, produktion og anvendelse af medicinsk cannabis i Danmark, og de overvejelser dette giver ministeren anledning til?

Populært blandt danskerne

Mens det kun er et fåtal af Folketingets medlemmer, der er interesserede i at lovliggøre medicinsk cannabis, er et klart flertal af befolkningen tilhængere af forslaget.

Syv ud af 10 danskere vil nemlig gøre cannabisprodukter lovlige til medicinsk brug. Det viser en meningsmåling lavet af analysefirmaet Infact for DR-programmet DR2 Undersøger.

Selvom det er ulovligt at benytte sig af medicinsk cannabis i dag, gør mange danskere allerede brug af det.

Læs også : Syv ud af ti danskere vil gøre medicinsk cannabis lovligt

Førnævnte meningsmåling viser, at syv procent af danskerne enten selv har brugt cannabis til at behandle en sygdom, eller også kender de én, der har gjort det.